༄། །ཐར་པ་ཡེ་ཤེས་ལ་སྤྲིངས་པའོ།། »༈ །ན་མོ་བུདྡྷཱ་ཡ། དད་པ་དང་དགེ་བའི་བསམ་པ་རྣམ་པར་དག་པ་དང་ལྡན་པ། དཔོན་རྒན་ཐར་པ་ཡེ་ཤེས་པ། སྐུ་ཁམས་བཟང་ཞིང་དགེ་བའི་བྱ་བ་ལ་བརྩོན་པའི་ཐད་ནས། གསུང་ཡིག་རྟེན་བཅས་འཕྲོད་པས་རྗེས་སུ་ཡི་རངས། དགེ་བའི་རྩ་བ་བྱང་ཆུབ་ཏུ་བསྔོ། འདིར་བླ་མ་ཀུན་དགའ་རྒྱལ་མཚན་པ། རྗེ་བཙུན་གོང་མ་རྡོ་རྗེ་འཆང་དང་དབྱེར་མ་མཆིས་པ་རྣམས་ཀྱི་གསུང་རབ་རྣམས་གྲུབ་ནས་ཞུ་དག་དང་། རབ་གནས་སོགས་ལེགས་པར་མཐར་ཕྱིན་ནས། དེ་ཕྱོགས་སུ་སྤྱན་དྲངས་ནས་བྱོན་ཡོད་པས་ཐུགས་དགའ་སྤྲོ་རྒྱ་ཆེན་པོ་མཛད་པར་ཞུ། ཉམས་ལེན་གྱི་རིམ་པའི་ཆོས་ཤིག་དགོས་ཟེར་བ། མདོར་བསྡུས་ཏེ་བརྗོད་ན།། ༈ །།ན་མོ་ལོ་ཀེ་ཤྭ་རཱ་ཡ། ཕུན་ཚོགས་དངོས་གྲུབ་འབྱུང་བའི་སྒོ་གཅིག་པོ། །དཔལ་ལྡན་བླ་མ་སྤྱི་བོའི་གཙུག་ཏུ་བསྒོམ། །ཁམས་གསུམ་འགྲོ་བ་ཕ་མར་ཤེས་བྱས་ནས། །བྱམས་དང་སྙིང་རྗེ་རྒྱུན་ཆད་མེད་པར་བསྒོམ། །བདག་བདེ་གཞན་ལ་སྦྱིན་ཞིང་གཞན་རྒྱུད་ཀྱི། །སྡུག་བསྔལ་མཐའ་དག་རང་གིས་ལེན་པར་བསྒོམ། །དཀར་ནག་ལས་འབྲས་བསླུ་བ་མེད་ཤེས་ནས། །སྡིག་སྤང་དགེ་བ་བསྒྲུབས་ལ་བརྩོན་པར་མཛོད། །དེ་ལྟར་བྱས་ན་སྦྱིན་བདག་དད་པ་ཅན། །ཐར་པ་ཡེ་ཤེས་ཁྱེད་ཀྱང་ལམ་བཟང་ལ། །བར་ཆད་མེད་པར་ཞུགས་ནས་བྱང་ཆུབ་ཆེ། །རྫོགས་པའི་སངས་རྒྱས་མྱུར་དུ་ཐོབ་པར་འགྱུར། །གནས་སྐབས་གང་དུ་ཚེ་རིང་ནད་མེད་ཅིང་། །ལོངས་སྤྱོད་ཕུན་ཚོགས་བཀྲ་ཤིས་དགེ་ལེགས་ལྡན། །ས་ཕྱོགས་དགེ་ཞིང་ལོ་ཏོག་རྒྱས་པ་དང་། །རྨད་བྱུང་དམ་ཆོས་ཕྱོགས་བཅུར་རྒྱས་པར་འགྱུར། །ཞེས་པ་ཨེ་ཝཾ་ཆོས་ལྡན་གྱི་རི་ཁྲོད་ནས་ཕུལ་བའོ། །དད་པའི་རྟེན་དུ་ངེད་ཀྱི་གོན་འཕྲོའི་ཆ་རོག་གཉིས་ཕུལ་བ་བདོག འདི་ཕྱོགས་ཀྱི་རྒྱུ་མཚན་རྣམས་བླ་མ་བ་ལ་གསལ། སྟག་ལོ་ཟླ་བ་གསུམ་པའི་ཚེས་བཅོ་ལྔ་ལ་རི་ཁྲོད་ནས་ཕུལ་བ་དགེ་ལེགས་འཕེལ།། །། «